เตือน‘เอลนินโญ’มาแล้ว
คาดเอเชียแล้งจัดถึงฤดูหนาวเตรียมรับมือราคาอาหารโลกพุ่ง
11 ส.ค. 2555

คาดเอเชียแล้งจัดถึงฤดูหนาวเตรียมรับมือราคาอาหารโลกพุ่ง
เตือนเอลนินโญมาแล้ว ภัยแล้งจ่อกระหน่ำเอเชีย เสี่ยงทำราคาอาหารโลกพุ่ง
สำนักงานอุตุนิยมวิทยาญี่ปุ่น เปิดเผยข้อมูลรูปแบบสภาพอากาศล่าสุดเตือนว่า ปรากฏการณ์เอลนินโญได้ก่อตัวขึ้นอีกครั้งแล้วและดูเหมือนว่าจะกินเวลานานไปจนถึงช่วงฤดูหนาวด้วย ซึ่งน่าจะส่งผลกระทบต่อการเพาะปลูกและสต๊อกอาหารโลกได้ 
ทั้งนี้ ผลผลิตอาหารโลกได้รับผลกระทบจากสภาพอากาศเปลี่ยนแปลงอย่างรุนแรงอยู่แล้ว โดยเฉพาะในทวีปเอเชียและแอฟริกา ซึ่งในบางพื้นที่จะเกิดฝนทิ้งช่วงนานผิดปกติ จนทำให้การเก็บเกี่ยวไม่ได้ผล
สำนักงานอุตุนิยมวิทยาญี่ปุ่น ระบุว่า ปรากฏการณ์เอลนินโญได้เกิดขึ้นมาอีกครั้งเหนือภูมิภาคแปซิฟิก และมีโอกาสสูงมากที่ปรากฏการณ์นี้จะกินระยะเวลานานไปจนถึงช่วงฤดูหนาวทีเดียว
ก่อนหน้านี้ ศูนย์พยากรณ์สภาพอากาศของสหรัฐ ซึ่งอยู่ภายใต้การบริหารของ สำนักงานสมุทรศาสตร์และบรรยากาศแห่งชาติของสหรัฐ (เอ็นโอเอเอ) ได้ออกโรงเตือนว่า เอลนินโญจะเกิดขึ้นในอีก 2 เดือนนี้แน่นอน
ครั้งล่าสุดที่เกิดเอลนินโญขึ้นอยู่ในช่วงปี 1998 ซึ่งทำให้เกิดการสูญเสียชีวิตของชาวโลกถึง 2,000 คน และสร้างความเสียหายให้กับพืชผลทางการเกษตร ตลอดไปจนถึงการทำเหมืองทั่วออสเตรเลียและในเอเชีย คิดเป็นความเสียหายหลายพันล้านเหรียญสหรัฐ 
ทั้งนี้ เอลนินโญเป็นปรากฏการณ์ที่อุณหภูมิเหนือผิวน้ำในมหาสมุทรปรับตัวสูงขึ้นในพื้นที่แปซิฟิก ซึ่งจะเกิดทุกๆ 4-12 ปี ซึ่งจะทำให้เกิดความแห้งแล้งอย่างหนัก โดยเฉพาะในเอเชียไปจนถึงทวีปแอฟริกา และยังทำให้เกิดสภาพอากาศมีความผันผวนมากขึ้นกว่าเดิม
แม้ว่าเอลนินโญจะทำให้เกิดฝนตกมากขึ้นในอเมริกาใต้ แต่ทว่าก็จะทำให้เกิดความแห้งแล้งมากขึ้นในเอเชียและแอฟริกา ซึ่งถือเป็นแหล่งผลิตอาหารที่สำคัญของโลก โดยจะส่งผลกระทบต่อการเพาะปลูกโดยตรง อย่างเช่น ในอินเดีย ซึ่งปรากฏว่าได้เกิดภาวะฝนทิ้งช่วงนานถึง 2 เดือนแล้ว และเริ่มส่งผลกระทบต่อการเก็บเกี่ยวข้าว ฝ้าย และผลิตผลทางการเกษตรอื่นๆ ให้เห็นแล้ว ซึ่งทางการอินเดียได้ออกโรงเตือนว่าอินเดียมีความเสี่ยงที่จะเผชิญหน้ากับภัยแล้งครั้งรุนแรงที่สุดในรอบ 3 ปีด้วย 
รายงานระบุว่า เมื่อ 3 ปีก่อนผลพวงจากเอลนินโญได้ทำให้ราคาน้ำตาลในตลาดโลกพุ่งสูงขึ้นมากที่สุดในรอบ 30 ปี หลังจากที่อินเดียไม่สามารถเก็บเกี่ยวอ้อยได้ตามเป้า ซึ่งอินเดียถือเป็นแหล่งปลูกอ้อยมากที่สุดเป็นอันดับ 2 ของโลก
อย่างไรก็ตาม ปรากฏการณ์เอลนินโญอาจจะทำให้เกิดความเสี่ยงต่อการเกิดพายุเฮอริเคนในมหาสมุทรแอตแลนติกลดน้อยลงกว่าเดิม 
เอลนินโญเป็นภาษาสเปน มีความหมายว่า “เด็กชายตัวน้อย” โดยถูกสังเกตพบเป็นครั้งแรกในยุคศตวรรษที่ 19 โดยชาวประมงในอเมริกาใต้